              [image: image1.png]



REPUBLIKA HRVATSKA

KARLOVAČKA ŽUPANIJA

                [image: image2.png]



OPĆINA KAMANJE

OPĆINSKO VIJEĆE

KLASA: 023-01/21-01/03

UR.BROJ: 2133-18-01-22-05
U Kamanju, 03.03.2022. godine

PREDMET: ZAPISNIK SA 5. SJEDNICE OPĆINSKOG VIJEĆA OPĆINE KAMANJE

Sjednica je započela u 19:00 sati u prostorima vijećnice Općine Kamanje.

Sjednici su nazočili: Ivan Lukunić, Josip Ribarić,  Dragutin Ivančić, Ružica Brgan, Stjepan Maršić,  Kristina Novosel 

Nenazočni: Ana Ladika (ispričala se)

Od predstavnika izvršne vlasti: 

· načelnik Općine Kamanje Damir Mateljan

Zapisničar: Anita Matešić Štajcer 

Utvrđuje se da je prisutno 6, od ukupno 7 vijećnika, te je utvrđen kvorum za donošenje odluka. 

Sjednicu otvara predsjednik Općinskog vijeća gospodin Ivan Lukunić. U uvodnom dijelu pozdravio je prisutne. 

Predlaže slijedeći:

DNEVNI RED:

1. Aktualni sat

2. Realizacija točaka i prihvaćanje zapisnika sa 4. sjednice Općinskog vijeća

3. Kodeks ponašanja članova Općinskog vijeća Općine Kamanje

4. Zaključak o prihvaćanju Izvješća o provedbi financiranja udruga u Općini Kamanje za 2021.godinu

5. Zaključak o prihvaćanju Izvješća o provedbi Plana gospodarenja otpadom Općine Kamanje za 2021. godinu

6. Odluka o imenovanju mrtvozornika na području Općine Kamanje

7. Odluka o ukidanju svojstva javnog dobra u općoj uporabi za dio kčbr. 2552 k.o. Brlog Ozaljski

8. Odluka o davanju suglasnosti za provedbu postupka zamjene zemljišta

9. Odluka o kupnji zemljišta

10. Izvješće o izvršenju Plana djelovanja Općine Kamanje u području prirodnih nepogoda u 2021.g.

11. Odluka o donošenju Plana djelovanja u području prirodnih nepogoda za Općinu Kamanje za 2022.g.

12. Odluka o određivanju pravnih osoba od posebnog interesa za Općinu Kamanje

Predsjednik Općinskog vijeća predlaže proširenje Dnevnog reda točkama:

13. Odluka o izmjenama i dopunama Odluke o komunalnim djelatnostima

14. Odluka o povjeravanju poslova održavanja groblja i usluge ukopa pokojnika Općini Netretić
15. Odluka o izmjenama i dopunama odluke o cijeni, mjerilima i financiranju programa Dječjeg vrtića „KAMANJE“

16. Odluka o raspisivanju natječaja za prodaju nekretnina kčbr. 2366/1 i 2368 Police Pirišće

17. Odluka o ispravci greške u Odluci o donošenju Prostornog plana uređenja Općine Kamanje sa smanjenim sadržajem

18. Odluka o raspisivanju natječaja za zakup poslovnog prostora u zgradi Općine Kamanje

19. Odluka o stavljanju van snage Odluke o povjeravanju dimnjačarskih usluga Azeliji eko d.o.o.
Predloženi dnevni red sa proširenjem dan je na glasanje te je jednoglasno, sa 6 glasova „ZA“ prihvaćen.

Ad1 Aktualni sat

   Gosp. Maršić predložio je da se cesta na Brlogu još malo doradi, odnosno da se urede ogibališta, tj. da se dijelom proširi. Ujedno je potrebno srušiti bespravno izgrađen zidić uz sam rub ceste. Gosp. Lukunić obrazložio je da je komunalni redar donio nalog da se zidić sruši i da je obaviještena osoba koja ga je bespravno sagradila te je dogovor da se isti napravi na prikladnijem mjestu, odnosno da se napravi prikladan ulaz. Gosp. Maršić ujedno je pitao i za mogućnost uređenja ceste prema industrijskoj zoni kamenolom, da li postoji mogućnost da se proširi ulaz na tu cestu i da se sama cesta malo proširi. Rekao je kako će se urešivati samo dvorište u zoni, povući će se nova trafo stanica. Načelnik je rekao da će se cesta staviti u plan, izraditi projekt uređenja ceste, geodetski elaborat te će se ići u realizaciju. Ujedno, načelnik je rekao da  je koridor svake naše nerazvrstane ceste 5 m i da ne bi trebalo biti imovinsko – pravnih problema. Osvrnuo se i na cestu DC228 i rekao da se cesta širi minimalno za 1,60 m i da u niti u jednom dijelu cesta ne ulazi u privatno zemljište, ali će svejedno trebati s ljudima razgovarati jer ljudi imaju objekte izgrađene u koridoru ceste. Dogovoreno je da će se svaki objekat poput zida ili ograde nakon proširenja ceste obnoviti i to je u projektu i planu. 
Načelnik je spomenuo kako ljudi eksploatiraju šume, ali ne paze na vremenske uvjete i voze kada su vremenske neprilike nepovoljne, kada je blato i kada je mokar i raskvašen teren i naprave štetu koju je nužno sanirati. Niti zima nije bila mirna, vozilo se po šumskim putevima te su putevi „izorani“. To su problemi održavanja kojih, na žalost, bude sve više. 

Gosp. Ribarić rekao je da je dobio upit za put kroz Dane, trasa je napravljena kada je vojska radila puteve, a sada je potrebno „osvježiti“. Načelnik smatra da se taj put niti ne koristi, trenutno je očišćen da se traktorom može proći i prije proljeća će se još jednom kroz taj put „proć“ kombinirkom. Taj put se slabo koristi jer ima uzbrdicu kojim je teško vozilom proć, a postoji i alternativni uređeni put. Gosp. Lukunić je rekao da smo uređenjem postigli neki standard i nastoji se u svakom selu na godišnjoj razini urediti barem jedan put. Ujedno je rekao kako je potrebno dati prioritet požarnim putevima.

Gosp. Ivančić zamolio je za rad kombinirke na Reštovu, potrebno je cca 30-40 metara uređenja. Gosp. Lukunić je rekao da će se taj put staviti u plan uređenja.

Načelnik je rekao da je potrebno i malo opreza što se tiče šumskih puteva. Naše šume koriste se uglavnom za eksploataciju šuma za ogrjev za ljude koji tu žive, a  trenutno je pomama za industrijskom građom od koje nemamo previše koristi osim uništenih puteva tako da treba inzistirati na uređenju onih puteva koje koristi lokalno stanovništvo za eksploataciju svojih šuma za ogrjevno drvo. 
Vijećnici su raspravljali i o šumskom zemljištu na k.č.br. 2314/1 k.o. Brlog Ozaljski na kojoj je upisano 245 vlasnika i za koju je nužno pokretanje razvrgnuće suvlasničke zajednice.

Ad2) Realizacija točaka i prihvaćanje zapisnika sa 4. sjednice Općinskog vijeća 
Nema dopuna ili primjedbi na zapisnik sa 4. sjednice Općinskog vijeća te se prelazi na treću točku dnevnog reda. 
Ad3) Kodeks ponašanja članova Općinskog vijeća Općine Kamanje
Člankom 4. Zakona o sprečavanju sukoba interesa propisano je da predstavničko tijelo ima obavezu donijeti kodeks ponašanja koji se odnosi na članove predstavničkog tijela. Člankom 6. Zakona o sprječavanju sukoba interesa propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana, ne smiju koristiti javnu dužnost za osobni probitak ili probitak osobe koja je s njima povezana te ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.  
Zakon nalaže obavezna tijela koja prate primjenu Etičkog kodeksa, a to su Etički odbor i Vijeće časti. 

Etički odbor čine predsjednik i dva člana, a Vijeće časti predsjednik i četiri člana.

Predsjednika i članove Etičkog odbora i Vijeće časti imenuje i razrješuje Općinsko vijeće. Mandat predsjednika i članova Etičkog odbora i Vijeća časti traje do isteka mandata članova Općinskog vijeća. Predlaže se da se članovi Etičkog odbora i Vijeća časti odaberu na idućoj sjednici.
Daje se na raspravu ova točka dnevnog reda.

Načelnik je napomenuo kako je jako bitno prisjetiti se prisege koju je svaki vijećnik na početku svog mandata dao te se pridržavati u skladu s njom, a svaki naš moralni integritet je takav da se na Vijeću potrebno ponašati pristojno.
Prelazi se na glasanje.

Utvrđuje se da je ova točka dnevnog reda usvojena JEDNOGLASNO, sa 6 glasova ZA.
Utvrđuje se da je donesen sljedeći

Kodeks 

ponašanja članova Općinskog vijeća Općine Kamanje

I. OPĆE ODREDBE

Članak 1.

Ovim se Etičkim kodeksom uređuje sprječavanje sukoba interesa između privatnog i javnog interes u obnašanju dužnosti članova Općinskog vijeća i članova radnih tijela Općinskog vijeća, način praćenja primjene Etičkog kodeksa, tijela koja odlučuju o povredama Etičkog kodeksa te druga pitanja od značaja za sprječavanje sukoba interesa.

Članak 2.

(1) Svrha je Etičkog kodeksa jačanje integriteta, objektivnosti, nepristranosti i transparentnosti u obnašanju dužnosti članova Općinskog vijeća i članova radnih tijela Općinskog vijeća, promicanje  etičnog ponašanja i vrijednosti koje se zasnivaju na temeljnim društvenim vrijednostima i široko prihvaćenim dobrim običajima te jačanje povjerenja građana  u nositelje vlasti na lokalnoj razini.

(2) Cilj je Etičkog kodeksa uspostava primjerene razine odgovornog ponašanja, korektnog odnosa i kulture dijaloga u obnašanju javne dužnosti, s naglaskom na savjesnost, časnost, poštenje, nepristranost, objektivnost i odgovornost u obavljanju dužnosti članova Općinskog vijeća i članova radnih tijela Općinskog vijeća.  

Članak 3.

(1) Odredbe ovog Etičkog kodeksa ponašanja članova Općinskog vijeća i članova radnih tijela Općinskog vijeća odnose se i na načelnika (u daljnjem tekstu: nositelji političkih dužnosti).

(2) Odredbe ovog Etičkog kodeksa iz glave II. Temeljna načelna djelovanja članka 5. točke 3.,4.,9., 10., 14., 16. i 17. odnose na sve sobe koje je predsjednik Općinskog vijeća pozvao na sjednicu Općinskog vijeća.

Članak 4.

(1) U ovome Etičkom kodeksu pojedini pojmovi imaju sljedeće značenje:

1.  diskriminacija je svako postupanje kojim se neka osoba, izravno ili neizravno, stavlja ili bi mogla biti stavljena u nepovoljniji položaj od druge osobe u usporedivoj situaciji, na temelju rase, nacionalnoga ili socijalnog podrijetla, spola, spolnog opredjeljenja, dobi, jezika, vjere, političkoga ili drugog opredjeljenja, bračnog stanja, obiteljskih obveza, imovnog stanja, rođenja, društvenog položaja, članstva ili nečlanstva u političkoj stranci ili sindikatu, tjelesnih ili društvenih poteškoća, kao i na temelju privatnih odnosa sa službenikom ili dužnosnikom Općine Kamanje.

2. povezane osobe su bračni ili izvanbračni drug nositelja političke dužnosti, životni partner i neformalni životni partner, njegovi srodnici po krvi u uspravnoj lozi, braća i sestre, posvojitelj i posvojenik te ostale osobe koje se prema drugim osnovama i okolnostima opravdano mogu smatrati interesno povezanima s nositeljem političke dužnosti

3. poslovni odnos odnosi se na ugovore o javnoj nabavi, kupoprodaji,  pravo služnosti, zakup, najam, koncesije i koncesijska odobrenja, potpore za zapošljavanje i poticanje gospodarstva, stipendije učenicima i studentima, sufinanciranje prava iz programa javnih potreba  i druge potpore koje se isplaćuje iz proračuna Općina

3. potencijalni sukob interesa je situacija kada privatni interes nositelja političkih dužnosti može utjecati na nepristranost nositelja političke dužnosti u obavljanju njegove dužnosti

4. stvarni sukob interesa je situacija kada je privatni interes nositelja političkih dužnosti utjecao ili se osnovano može smatrati da je utjecao na nepristranost nositelja političke dužnosti u obavljanju njegove dužnosti

4.  uznemiravanje je svako neprimjereno ponašanje prema drugoj osobi koja ima za cilj ili koja stvarno predstavlja povredu osobnog dostojanstva, ometa obavljanje poslova, kao i svaki čin, verbalni, neverbalni ili tjelesni te stvaranje ili pridonošenje stvaranju neugodnih ili neprijateljskih radnih ili drugih okolnosti koje drugu osobu zastrašuju, vrijeđaju ili ponižavaju, kao i pritisak na osobu koja je odbila uznemiravanje ili spolno uznemiravanje ili ga je prijavila, uključujući spolno uznemiravanje.

(2) Izrazi koji se koriste u ovom Etičkom kodeksu, a imaju rodno značenje odnose se jednako na muški i ženski rod.

II. TEMELJNA NAČELA DJELOVANJA

Članak 5.

Nositelji političkih dužnosti moraju se u obavljanju javnih dužnosti pridržavati sljedećih temeljnih načela:

1. zakonitosti i zaštite javnog interesa

2. odanosti lokalnoj zajednici te dužnosti očuvanja i razvijanja povjerenja građana u nositelje političkih dužnosti i institucije općinske vlasti u kojima djeluju

3. poštovanja integriteta i dostojanstva osobe, zabrane diskriminacije i povlašćivanja te zabrane uznemiravanja

4. čestitosti i poštenja te izuzetosti iz situacije u kojoj postoji mogućnost sukoba interesa

5. zabrane zlouporabe ovlasti, zabrane korištenja dužnosti za osobni probitak ili probitak povezane osobe, zabrane korištenja autoriteta dužnosti u obavljanju privatnih poslova, zabrane traženja ili primanja darova radi povoljnog rješavanja pojedine stvari te zabrane davanja obećanja izvan propisanih ovlasti

6. konstruktivnog pridonošenja rješavanju javnih pitanja

7.  javnosti rada i dostupnosti građanima

8. poštovanja posebne javne uloge koju mediji imaju u demokratskom društvu te aktivne i ne diskriminirajuće suradnje s medijima koji prate rad tijela općinske vlasti

9. zabrane svjesnog iznošenja neistina

10. iznošenja službenih stavova u skladu s ovlastima

11. pridržavanja pravila rada tijela u koje su izabrani, odnosno imenovani

12. aktivnog sudjelovanja u radu tijela u koje su izabrani, odnosno imenovani

13. razvijanja vlastite upućenosti o odlukama u čijem donošenju sudjeluju, korištenjem relevantnih izvora informacija, trajnim usavršavanjem i na druge načine

14. prihvaćanja dobrih običaja parlamentarizma te primjerenog komuniciranja, uključujući zabranu uvredljivog govora;

15.  odnosa prema službenicima i namještenicima upravnih odjela Općine koji se temelji na propisanim pravima, obvezama i odgovornostima obiju strana, isključujući pritom svaki oblik političkog pritiska na upravu koji se u demokratskim društvima smatra neprihvatljivim (primjerice, davanje naloga za protupropisnog postupanja, najava smjena slijedom promjene vlasti i slično)

16. redovitog puta komuniciranja sa službenicima i namještenicima, što uključuje pribavljanje službenih informacija ili obavljanje službenih poslova, putem njihovih pretpostavljenih

17. osobne odgovornosti za svoje postupke.

Članak 6.

(1) Od nositelja političkih dužnosti se očekuje poštovanje pravnih propisa i procedura koji se tiču njihovih obveza kao nositelja političkih dužnosti.

(2) Od nositelja političkih dužnosti se očekuje da odgovorno i savjesno ispunjavaju obveze koje proizlaze iz političke dužnosti koju obavljaju.

Članak 7.

Građani imaju pravo biti upoznati s ponašanjem nositelja političkih dužnosti koje je u vezi s obnašanjem javne dužnosti.

III. ZABRANJENA DJELOVANJA NOSITELJA POLITIČKIH DUŽNOSTI

Članak 8.

Nositeljima političkih dužnosti zabranjeno je tražiti, prihvatiti ili primiti vrijednost ili uslugu radi predlaganja donošenja odluke na Općinskom vijeću ili za glasovanje o odluci na sjednici Općinskog vijeća ili sjednici radnog tijela Općinskog vijeća.

Članak 9.

Nositeljima političkih dužnosti zabranjeno je ostvariti ili dobiti pravo ako se krši načelo jednakosti pred zakonom.
Članak 10.

Nositeljima političkih dužnosti zabranjeno je utjecati na donošenje odluke radnog tijela Općinskog vijeća ili odluke Općinskog vijeća radi osobnog probitka ili probitka povezane osobe. 

IV. NESUDJELOVANJE U ODLUČIVANJU

Članak 11.

Nositelj političke dužnosti je obvezan izuzeti se od sudjelovanja u donošenju odluke koja utječe na njegov poslovni interes ili poslovni interes s njim povezane osobe.

V. TIJELA ZA PRAĆENJE PRIMJENE ETIČKOG KODEKSA

Članak 12.

(1) Primjenu Etičkog kodeksa prate Etički odbor i Vijeće časti.

(2) Etički odbor čine predsjednik i dva člana, a Vijeće časti predsjednik i četiri člana.

(3) Predsjednika i članove Etičkog odbora i Vijeće časti imenuje i razrješuje Općinsko vijeće. Mandat predsjednika i članova Etičkog odbora i Vijeća časti traje do isteka mandata članova Općinskog vijeća (alternativa: na mandat od 4 godine)
Članak 13.

(1) Predsjednik Etičkoga odbora imenuje se iz reda osoba nedvojbenoga javnog ugleda u lokalnoj zajednici. Predsjednik Etičkoga odbora ne može biti nositelj političke dužnosti, niti član političke stranke, odnosno kandidat nezavisne liste zastupljene u Općinskom vijeću.

(2) Članovi Etičkoga odbora imenuju se iz reda vijećnika Općinskog vijeća, jedan član iz vlasti i jedan iz oporbe.
Članak 14.

(1) Predsjednik i članovi Vijeća časti imenuje se iz reda osoba nedvojbenoga javnog ugleda u lokalnoj zajednici. 

(2) Predsjednik Vijeća časti i članovi ne mogu biti nositelj političke dužnosti, niti članovi političke stranke, odnosno kandidati nezavisne liste zastupljene u Općinskom vijeću. 

(alternativa: predsjednik Vijeća časti ne može biti nositelj političke dužnosti, niti član političke stranke, odnosno kandidat nezavisne liste zastupljene u općinskom vijeću

Članak 15.

(1) Etički odbor pokreće postupak na vlastitu inicijativu, po prijavi člana Općinskog vijeća, člana radnog tijela Općinskog vijeća, radnog tijela Općinskog vijeća, načelnika i službenika upravnog tijela Općine ili po prijavi građana.

(2) Pisana prijava sadrži ime i prezime prijavitelja, ime i prezime nositelja političke dužnosti koji se prijavljuje za povredu odredaba Etičkog kodeksa uz navođenje odredbe Etičkog kodeksa koja je povrijeđena. Etički odbor ne postupa po anonimnim prijavama.

(3) Etički odbor može od podnositelj prijave zatražiti dopunu prijave odnosno dodatna pojašnjenja i očitovanja.
Članak 16.

(1) Etički odbor obavještava nositelja političke dužnosti protiv kojeg je podnesena prijava i poziva ga da u roku od 15 dana od dana primitka obavijesti Etičkog odbora dostavi pisano očitovanja o iznesenim činjenicama i okolnostima u prijavi.

(2) Ako nositelj političke dužnosti ne dostavi pisano očitovanje Etički odbor nastavlja s vođenjem postupka po prijavi.

(3) Etički odbor donosi odluke na sjednici većinom glasova.

Članak 17.

(1) Etički odbor u roku od 60 dana od zaprimanja prijave predlaže Općinskom vijeću donošenje odluke po zaprimljenoj prijavi.

(2) Ako je prijava podnesena protiv člana Etičkog odbora, taj član ne sudjeluje u postupku po prijavi i u odlučivanju.

Članak 18.

(1) Za povredu odredba Etičkog kodeksa Općinsko vijeće može izreći opomenu, dati upozorenje ili preporuku nositelju političke dužnosti za otklanjanje uzroka postojanja sukoba interesa odnosno za usklađivanje načina djelovanja nositelja političke dužnosti s odredbama Etičkog kodeksa.

(2) Protiv odluke Općinskog vijeća nositelj političke dužnosti može u roku od 8 dana od dana primitka odluke podnijeti prigovor Vijeću časti.

Članak 19.

(1) Vijeće časti donosi odluku na sjednici većinom glasova svih članova u roku od 15 dana od dana podnesenog prigovora.

(2) Vijeće časti može odbiti prigovor i potvrditi odluku Općinskog vijeća ili uvažiti prigovor i preinačiti ili poništiti odluku Općinskog vijeća.

Članak 20.

(1) Na način rada Etičkog odbora i Vijeće časti primjenjuju se odredbe Odluke o osnivanju i načinu rada radnih tijela Općinskog vijeća Općine Kamanje.

(2) Predsjednik i članovi Etičkog odbora i Vijeća časti ostvaruju pravo na naknadu za rad i druga primanja sukladno Odluci o naknadi i drugim primanjima članova Općinskog vijeća i radnih tijela Općinskog vijeća.
Članak 21.

Odluke Etičkog odbora i Vijeća časti objavljuju se u Glasniku Općine Kamanje i na mrežnoj stranici Općine Kamanje, www.kamanje.hr 

VI.  ZAVRŠNE ODREDBE                                              Članak 22.

Ovaj Etički kodeks stupa na snagu osmog dana nakon objave u Glasniku Općine Kamanje.

Prelazi se na slijedeću točku.

Ad4) Zaključak o prihvaćanju Izvješća o provedbi financiranja udruga u Općini Kamanje za 2021.godinu
Načelnik je izvijestio o provedenom Javnom pozivu korisnicima proračuna Općine Kamanje za dostavu prijava za financijske potpore projektima i programima za 2021. godinu. 

Ukupno je bilo prijavljeno 7 prijavitelja ukupne vrijednosti 288.562,50 kuna, od čega je od Općine Kamanje zatraženo sufinanciranje od 184.062,50 kuna.

Prihvatljivima je ocijenjeno ukupno 9 projekata kojima je odobreno sufinanciranje od 155.000,00 kuna. Detaljno izvješće dano je Vijeću u materijalima.
Daje se na raspravu ova točka dnevnog reda.

Nitko se nije javio za raspravu.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO. 

Utvrđuje se da je donesen sljedeći
Zaključak o prihvaćanju Izvješća o provedbi financiranja udruga u Općini Kamanje za 2021.godinu

Članak 1.
Prihvaća se izvješće Općinskog načelnika Općine Kamanje o provedbi financiranja udruga u Općini Kamanje za 2021. godinu, KLASA: 402-08/20-01/05, UR.BROJ: 2133-18-02-22-39 od dana 07.02.2022. godine

Članak 2.

Izvješće  o provedbi financiranja udruga u Općini Kamanje za 2021. godinu iz članka 1. sastavni je dio ovog Zaključka.

Članak 3.

Ovaj Zaključak stupa na snagu osam dana nakon objave u „Glasniku Općine Kamanje“.

Prelazi se na slijedeću točku.

Ad5) Zaključak o prihvaćanju Izvješća o provedbi Plana gospodarenja otpadom Općine Kamanje za 2021. godinu
Izvješće je podnijela Anita Matešić Štajcer te izložila osnovne podatke iznesene u Izvješću o gospodarenju otpadom Općine Kamanje za 2021. godinu. Novi Plan gospodarenja otpadom Općine Kamanje usvojen je na 7. sjednici Općinskog vijeća Općine Kamanje održanoj dana 27.03.2018. godine. Zakonom je propisano da jedinica lokalne samouprave dostavlja godišnje izvješće o provedbi Plana gospodarenja otpadom Općinskom vijeću do 31. ožujka tekuće godine za prethodnu kalendarsku godinu i objavljuje ga u svom službenom glasilu. Plan sadrži strateške ciljeve gospodarenja otpadom, analiza te ocjenu stanja i potreba u gospodarenju otpadom na području Općine Kamanje, vrste i količine proizvedenog otpada, odvojeno prikupljanje otpada, odlaganje komunalnog i bio razgradivog otpada te ostvarivanje ciljeva, podatke o postojećim i planiranim građevinama i uređajima za gospodarenje otpadom te statusu sanacije neusklađenih odlagališta i lokacija onečišćenih otpadom, podatke o lokacijama odbačenog otpada i njihovom uklanjanju, mjere potrebne za ostvarivanje ciljeva smanjivanja ili sprečavanja nastanka otpada uključujući izobrazno informativne aktivnosti i akcije prikupljanja otpada, opće mjere gospodarenja otpadom, popis projekata važnih za provedbu odredbi Plana, organizacijske aspekte, izvore i visinu financijskih sredstava za provedbu mjera gospodarenja otpadom, rokove i nositelje izvršenja plana s popisom pravnih izvora -Zakona, pravilnika i dokumentacije.

Na području Općine Kamanje, usluge zbrinjavanja otpada vrši tvrtka „Azelija eko“ doo iz Ozlja, koja je u 2019. godini počela sa zbrinjavanjem selektivnog otpada, a provedbom projekta „Uspostava mobilnog reciklažnog dvorišta na području općine Kamanje“ osigurano je i reciklažno dvorište za zbrinjavanje opasnog otpada. Također, za veće količine otpada, mještani Općine Kamanje, otpad mogu odvesti i u reciklažna dvorišta u Žakanju i Ozlju.
Gosp. Maršić osvrnuo se na problem otpadnog tekstila i poteškoće kod zbrinjavanja.
Prelazi se na glasanje.

Utvrđuje se da je ova točka dnevnog reda usvojena JEDNOGLASNO, sa 6 glasova ZA.
Utvrđuje se da je donesen sljedeći Zaključak o prihvaćanju Izvješća o provedbi Plana gospodarenja otpadom Općine Kamanje za 2021. godinu
Članak 1.
Prihvaća se izvješće Općinskog načelnika Općine Kamanje o provedbi Plana gospodarenja otpadom Općine Kamanje za 2020. godinu, KLASA: 351-01/22-01/01, UR.BROJ: 2133-18-02-22-01, od dana 27.01.2022.godine.
Članak 2.

Izvješće o provedbi Plana gospodarenja otpadom Općine Kamanje za 2021. godinu iz članka 1. sastavni je dio ove Odluke.

Članak 3.

Ovaj Zaključak stupa na snagu osam dana nakon objave u „Glasniku Općine Kamanje“ te će se dostaviti Ministarstvu gospodarstva i održivog razvoja i Zavodu za zaštitu okoliša i prirode.

Prelazi se na slijedeću točku.

Ad6) Odluka o imenovanju mrtvozornika na području Općine Kamanje
Daje se na raspravu ova točka dnevnog reda. Gđa. Matešić Štajcer dala je obrazložila kako smo na prošloj sjednici donijeli novu Odluku o imenovanju mrtvozornika, ali se u međuvremenu dr. Jelenčić Nikola izjasnio da te poslove više neće obavljati. Kontaktirajći Županiju dobili smo prijedlog da za mrtvozornika za područje Općine Kamanje imenujemo gosp. Krešimira Severa stoga se predlaže donošenje nove odluke.
Nitko se nije javio za raspravu.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO, sa 6 glasova ZA. 

Utvrđuje se da je donesena sljedeća  Odluka o prijedlogu imenovanja mrtvozornika na području Općine Kamanje

Članak 1.

Utvrđuje se prijedlog kandidata za imenovanje mrtvozornika za područje Općine Kamanje.

Članak 2.

Predlaže se Skupštini Karlovačke županije da za mrtvozornika za području Općine Kamanje imenuje Krešimir Sever iz Karlovca, Slave Raškaj 10.

Članak 3.

Predlaže se Skupštini Karlovačke županije da razmotri i prihvati navedeni prijedlog i imenuje mrtvozornika za područje Općine Kamanje sukladno prijedlogu iz članka 2. ove Odluke.

Članak 4.

Stupanjem na snagu ove Odluke, prestaje važiti Odluka o prijedlogu imenovanja mrtvozornika na području Općine Kamanje, KLASA: 510-01/21-01/01, URBROJ: 2133/22-01-21-02 od 03.12.2021. godine (Glasnik Općine Kamanje br. 06/21).

Članak 5.

          Ova Odluka stupa na snagu osmog dana od dana objave u «Glasniku općine Kamanje».

Prelazi se na slijedeću točku.

Ad7) Odluka o ukidanju svojstva javnog dobra u općoj uporabi za dio kčbr. 2552 k.o. Brlog Ozaljski
Predlaže se ukidanje svojstva javnog dobra na čestici k.č.br. 2552 k.o. Police Pirišće iz razloga što se put u naravi ne koristi, odnosno ne postoji. Zatražiti će se izrada geodetskog elaborata kako bi se definirala točna trasa na kojoj se ukida svojstvo javnog dobra. Prijedlog se podnosi na zahtjev projektanta Almaza Sarajlića koji za privatnu osobu izrađuje projekt za gradnju kuće na k.č.br. 1355 k.o. Police Pirišće. 
Nitko se nije javio za raspravu.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO. 

Utvrđuje se da je donesena sljedeća
ODLUKA o ukidanju dijela svojstva javnog dobra u općoj uporabi

za k.č.br. 2552, K.O. Brlog Ozaljski

Članak 1.

Ukida se svojstvo javnog dobra za:

· dio k.č.br. 2552, PUT U BRLOG, površine 50 m2, k.o. Brlog Ozaljski, u dijelu koji graniči sa k.č.br. 1355, k.o. Police Pirišće.

Članak 2.

Ova Odluka stupa na snagu osmog dana od dana objave u „Službenom glasniku Općine Kamanje“.

Prelazi se na slijedeću točku.
Ad8) Odluka o davanju suglasnosti za provedbu postupka zamjene zemljišta
Daje se na raspravu ova točka dnevnog reda. Gđa. Matešić Štajcer kazala je kako se ovdje radi o zamjeni zemljišta puta za koji skidamo svojstvo javnog dobra na k.č.br. 2552 k.o. Police Pirišće koji je ucrtan u katastru, a nema ga u naravi, a put koji je u naravi prelazi po parceli k.č.br 1354 i 1355 k.o. Police Pirišće koje su u vlasništvu gosp. Borislava Ribrića. Načelnik je rekao da je nama u interesu da put ostane kakav je i da za Općinu nema troška te je u tom smjeru i razgovarao sa geometrom. Vijećnici su se složili sa predloženom zamjenom nekretnina. Predlaže da se da suglasnost za zamjenu zemljišta kako bi se reguliralo stvarno stanje u zeljišnim knjigama.
Prelazi se na glasanje.
Utvrđuje se da je ova točka dnevnog reda usvojena JEDNOGLASNO sa 6 glasova ZA. 

Utvrđuje se da je donesena sljedeća Odluka

o davanju suglasnosti za provedbu postupka zamjene zemljišta
Članak 1.

Daje se suglasnost za provođenje postupka zamjene zemljišta i to dio k.č. br. 2552, površine 50 m2, k.o. Brlog Ozaljski, koje je u vlasništvu OPĆINE KAMANJE,  za k.č.br. 1354, površine 56 m2, k.o. Brlog Ozaljski koje je u vlasništvu RIBARIĆ BORISLAVA, OIB: 30624117397, SIR WARWICK FAIRFAX DR 115, HARRINGTON PARK, AUSTRALIJA, AUSTRALIJA.

Članak 2.
 Mjesni odbor Kamanje izdao je suglasnost za zamjenu zemljišta iz članka 1. ove Odluke prema priloženom prijedlogu parcelacije.

Članak 3.
Nakon provedbe parcelacije u zemljišnim knjigama, provest će se postupak zamjene zemljišta.

Vrijednost zemljišta utvrdit će se prema prosječnoj cijeni Porezne uprave.

Članak 4.
Ova Odluka stupa na snagu osmog dana od dana objave u „Službenom glasniku Općine Kamanje“.
Prelazi se na slijedeću točku.
Ad9) Odluka o kupnji zemljišta
Načelnik je obrazložio da se ovdje radi o upravljanju spiljom Vrlovkom kojom upravlja Županija. Predmet ovog projekta jest priprema projektne dokumentacije i rješavanje imovinsko pravnih odnosa, kao i prihvaćanje obveza svih strana, vezano za realizaciju projekta IPC-a Dorina kuća, a radi poticanja razvoja lokalne sredine, interpretirajući i valorizirajući bogatu prirodnu i kulturnu baštinu. Ideja je da se uz prezentacijski centar napravi muzej veličine onog u Krapini, to je ogroman projekat vrijedan više od 10 milijuna €. Sam angažman u smislu projektiranja, odabira projektanata, idejnog rješenja „guranja“ prema fondovima EU je na Županiji koja je započela sa pripremnim radnjama. Obavezu koju smo mi preuzeli je otkup zemljišta za sam plato gdje će se graditi taj centar nazvan Dorina kuća, koji neće predstavljati samo spilju nego ukupnu povijest ovoga kraja i biti će vrlo privlačna turistička meka za ovo područje. Za otkup je predviđeno četiri parcela. Naša je bila obaveza da procijenimo koja je to vrijednost tih parcela temeljem procjembenog elaborata što iznosi 110.000,00 kn. Sa nekim vlasnicima postoji mogućnost i zamjene zemljišta. Na nama je, kada do toga dođe da se dogovorimo da li ići u zamjene tih parcela ili ići u otkup.  
Prelazi se na glasanje.

Utvrđuje se da je ova točka dnevnog reda usvojena JEDNOGLASNO. 

Utvrđuje se da je donesena sljedeća
ODLUKU

o kupnji zemljišta
Članak 1.

Za potrebe razvoja projekta naziva IPC Dorina, razvoja lokane sredine, interpretirajući i valorizirajući bogatu prirodnu i kulturnu baštinu, pristupit će se kupnji nekretnina:

· dio k.č.br. 1173, oranica Jamnica u Kamanju, površine 1766 m2, koja nekretnina dolazi upisana u zk. ul. broj 1371 k.o. 321125, Brlog Ozaljski; 

· dio k.č.br. 1172/1, oranica i pašnjak Kaštel u Kamanju, površine 605 čhv, odnosno 1452 m2, koja nekretnina dolazi upisana u zk. ul. broj 59 k.o. 321125, Brlog Ozaljski;

· cijela k.č.br. 1171/1, oranica Kaštel u Kamanju, površine 236 čhv, odnosno 849 m2, koja nekretnina dolazi upisana u zk. ul. broj 1058 k.o. 321125, Brlog Ozaljski te

· dio k.č.br. 1145/1, oranica i pašnjak Jamnica, površine 1300 čhv, odnosno 998 m², koja nekretnina dolazi upisana u zk. ul. broj 1025 k.o. 321125, Brlog Ozaljski

Članak 2.

Kupoprodajna vrijednost nekretnina iz čl.1. ove Odluke, utvrđuje se prema procjembenom elaboratu od strane ovlaštenog sudskog vještaka za graditeljstvo Mladena Rakočevića, dipl. ing. arh. iz Karlovca, Skopska 4, broj elaborata: 19-02-22 od dana 19. veljače 2022. godine

Članak 3.

 Ovlašćuje se načelnik Općine Kamanje na provođenje svih radnji potrebnih za kupnju nekretnine iz članka 1. ove Odluke i na sklapanje ugovora o kupoprodaji nekretnine. 
Članak 4.
Ova Odluka stupa na snagu osmog dana od dana objave u „Službenom glasniku Općine Kamanje“.

Prelazi se na slijedeću točku.

Ad10) Izvješće o izvršenju Plana djelovanja Općine Kamanje u području prirodnih nepogoda u 2021.g.
Usvajanje Izvješća o izvršenju plana djelovanja Općine Kamanje u području prirodnih nepogoda za 2021. godinu propisano je Zakonom o ublažavanju i uklanjanju posljedica prirodnih nepogoda. Prirodnim nepogodama smatraju se iznenadne okolnosti uzrokovane nepovoljnim vremenskim prilikama, seizmičkim uzrocima i drugim prirodnim uzrocima koje prekidaju normalno odvijanje života, uzrokuju žrtve, štetu na imovini i/ili njezin gubitak te štetu na javnoj infrastrukturi i/ili u okolišu. Na području Općine Kamanje proglašene su mjere od epidemije COVID-19. Održavane su sjednice Stožera civilne zaštite te su usvajane protuepidemijske mjere. Za mjere uzrokovane potresom, aktivirani su pripadnici VZO Kamanje i DVD-a za sanaciju dimnjaka i krovova. Vijećnici su komentirali trenutnu situaciju sa epidemijom COVID te posljedice od potresa na kapeli sv. Filip i Jakov u Reštovu.
Prelazi se na glasanje.

Utvrđuje se da je ova točka dnevnog reda usvojena JEDNOGLASNO, sa 6 glasova ZA. 

Utvrđuje se da je donesen sljedeći

Z A K LJ U Č A K

o prihvaćanju Izvješća o izvršenju Plana djelovanja Općine Kamanje u području prirodnih nepogoda za 2021.godinu

Članak 1.

Prihvaća se Izvješće o izvršenju Plana djelovanja Općine Kamanje u području prirodnih nepogoda za 2021.godinu.

Članak 2.

Izvješća o izvršenju Plana djelovanja Općine Kamanje u području prirodnih nepogoda za 2021.godinu je sastavni dio ovog Zaključka.

Članak 3.
Ova Odluka stupa na snagu osmog dana od dana objave u „Glasniku Općine Kamanje“.
Prelazi se na slijedeću točku.

Ad11) Odluka o donošenju Plana djelovanja u području prirodnih nepogoda za Općinu Kamanje za 2022.g.
Gđa. Matešić Štajcer kazala je kako su Predstavnička tijela JLS obavezne su u najkraćem roku napraviti svoj Plan djelovanja u području prirodnih nepogoda radi ublažavanja i djelomičnog uklanjanja posljedica prirodnih nepogoda, kao i planirati i osigurati  njihovu namjenu i dodjelu.

Plan djelovanja sadržava: popis mjera i nositelja mjera u slučaju nastajanja prirodne nepogode, procjene osiguranja opreme i drugih sredstava za zaštitu i sprječavanje stradanja imovine, gospodarskih funkcija i stradanja stanovništva,  sve druge mjere koje uključuju suradnju s nadležnim tijelima iz ovoga Zakona i/ili drugih tijela, znanstvenih ustanova i stručnjaka za područje prirodnih nepogoda. Izvršno tijelo jedinice lokalne i područne (regionalne) samouprave podnosi predstavničkom tijelu jedinice lokalne i područne (regionalne) samouprave, do 31. ožujka tekuće godine, izvješće o izvršenju plana djelovanja za proteklu kalendarsku godinu. U Planu je definirano da Prirodna nepogoda može se proglasiti ako je vrijednost ukupne izravne štete najmanje 20% vrijednosti izvornih prihoda jedinice lokalne samouprave za prethodnu godinu ili ako je prirod (rod) umanjen najmanje 30 % prethodnog trogodišnjeg prosjeka na području jedinice lokalne samouprave ili ako je nepogoda umanjila vrijednost imovine na području jedinice lokalne samouprave najmanje 30%.  U Planu su definirane mjere i nositelji mjera u slučaju nastanka nepogode. 
Nitko se nije javio za raspravu.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO, sa 6 glasova ZA.
Utvrđuje se da je donesena sljedeća
O D L U K U
o donošenju Plana djelovanja u području prirodnih nepogoda 

za Općinu Kamanje za 2022. godinu

Članak 1.

Donosi se Plan djelovanja u području prirodnih nepogoda Općine Kamanje za 2022. godinu.
Članka 2.

Plan djelovanja u području prirodnih nepogoda za Općinu Kamanje za 2022. godinu sastavni je dio ove Odluke.

Članak 3.

Ova Odluka stupa na snagu osmog dana od dana objave u „Glasniku Općine Kamanje“.
Ad12) Odluka o određivanju pravnih osoba od posebnog interesa za Općinu Kamanje
Daje se na raspravu ova točka dnevnog reda. Sukladno novom Zakonu o sprečavanju sukoba interesa i u svrhu sprječavanja sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti, te jačanje povjerenja građana u tijela javne vlasti, dužni smo definirati osobe od posebnog interesa za Općinu Kamanje. 
Nitko se nije javio za raspravu.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO sa 6 glasova ZA. 

Utvrđuje se da je donesena sljedeća 
O D L U K U

o utvrđivanju popisa pravnih osoba od posebnog interesa za Općinu Kamanje

Članak 1.

Ovom Odlukom utvrđuje se popis pravnih osoba od posebnog interesa za Općinu Kamanje u smislu Zakona o sprječavanju sukoba interesa (NN, 142/21).

Članak 2.

Pravne osobe od posebnog interesa za Općinu Kamanje u smislu članka 1. ove Odluke su pravne osobe koje obavljaju djelatnost kao javne službe, u kojima Općina ima udjele u vlasništvu kao i ustanove kojih je Općina Kamanje osnivač:

1. Dječji vrtić Kamanje

2. Misterion d.o.o., Kamanje

Članak 3.

Ova Odluka stupa na snagu osmog dana od dana objave u „Glasniku Općine Kamanje“.

Prelazi se na slijedeću točku.

Ad13) Odluka o izmjenama i dopunama Odluke o komunalnim djelatnostima
Gđa. Matešić Štajcer dala je obrazloženje Odluke. Općina Kamanje usvojila je Odluku o komunalnim djelatnostima, te je potrebno donijeti izmjene u dijelu kome je moguće povjeriti obavljanje komunalnih djelatnosti i proširenju djelatnosti od lokalnog značenja za Općinu Kamanje. S obzirom da Općina Kamanje nema trgovačko društvo u svom vlasništvu, nužno je da djelatnost ukopa pokojnika povjeri, sukladno zakonu, drugoj jedinici lokalne samouprave. Isto tako, predlaže se da se odluka proširi sljedećim komunalnim djelatnostima od lokalnog značenja: - Dezinfekcija, deratizacija, dezinsekcija (pod dezinfekcija, deratizacija, dezinsekcija podrazumijeva se provođenje obvezne preventivne dezinfekcije, dezinsekcije i deratizacije radi sustavnog suzbijanja insekata i glodavaca -
Veterinarsko - higijeničarski poslovi (pod veterinarsko - higijeničarski poslovima podrazumijeva se hvatanje i zbrinjavanje pasa i mačaka bez nadzora te uklanjanje uginulih pasa i mačaka i drugih životinja s javnih površina, - Održavanje nerazvrstanih cesta u zimskom periodu - zimska služba (podrazumijeva uklanjanje snijega i leda na nerazvrstanim cestama i javnim parkiralištima), - Nabava i prijevoz kamenog materijala za potrebe održavanja nerazvrstanih cesta (pod nabavom i prijevozom kamenog materijala za potrebe održavanja nerazvrstanih cesta podrazumijeva se doprema agregata i tampona na nerazvrstane ceste, poljske puteve i šumske puteve), - Rad građevinskim strojevima, iskop kanala i razgrtanje materijala (pod radom građevinskim strojevima, iskop kanala i razgrtanje materijala podrazumijevaju se radovi građevinskim strojem – kombinirkom na putevima i javnim površinama). 
Vijećnici su prihvatili tumačenje ove odluke.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO sa 6 glasova ZA.
Utvrđuje se je donesena sljedeća
Odluka o Izmjenama i dopunama

O D L U K E

O KOMUNALNIM DJELATNOSTIMA NA PODRUČJU OPĆINE KAMANJE

Članak 1.

U Odluci o komunalnim djelatnostima na području Općine Kamanje („Glasnik općine Kamanje 01/19) mijenja se:

 iza Članka 4. dodaje se Članak 4a koji glasi:

„Osim komunalnih djelatnosti iz članka 3. i 4. ove Odluke, od lokalnog je značenja za Općinu Kamanje i obavljanje sljedećih komunalnih djelatnosti:

1. Dezinfekcija, deratizacija, dezinsekcija (pod dezinfekcija, deratizacija, dezinsekcija podrazumijeva se provođenje obvezne preventivne dezinfekcije, dezinsekcije i deratizacije radi sustavnog suzbijanja insekata i glodavaca.

2. Veterinarsko - higijeničarski poslovi ( pod veterinarsko - higijeničarski poslovima podrazumijeva se hvatanje i zbrinjavanje pasa i mačaka bez nadzora te uklanjanje uginulih pasa i mačaka i drugih životinja s javnih površina.

3. Održavanje nerazvrstanih cesta u zimskom periodu - zimska služba (podrazumijeva uklanjanje snijega i leda na nerazvrstanim cestama i javnim parkiralištima).

4. Nabava i prijevoz kamenog materijala za potrebe održavanja nerazvrstanih cesta (pod nabavom i prijevozom kamenog materijala za potrebe održavanja nerazvrstanih cesta podrazumijeva se doprema agregata i tampona na nerazvrstane ceste, poljske puteve i šumske puteve)“

5. Rad građevinskim strojevima, iskop kanala i razgrtanje materijala (pod radom građevinskim strojevima, iskop kanala i razgrtanje materijala podrazumijevaju se radovi građevinskim strojem – kombinirkom na putevima i javnim površinama) 

Članak 2.

 U Odluci o komunalnim djelatnostima na području Općine Kamanje („Glasnik općine Kamanje 01/19) mijenja se:

 u Članku 5. dodaje se točka 4. koji glasi:

„4. druga jedinica lokalne samouprave kojoj su povjerene komunalne djelatnosti“







Članak 3.

U Odluci o komunalnim djelatnostima na području Općine Kamanje („Glasnik općine Kamanje 01/19) mijenja se:

 u Članku 6. dodaje se točka 5. i točka 6. koje glase:

„5. Održavanje nerazvrstanih cesta u zimskom periodu - zimska služba

6. Rad građevinskim strojevima, iskop kanala, razgrtanje materijala“







Članak 4.
U Odluci o komunalnim djelatnostima na području Općine Kamanje („Glasnik općine Kamanje 01/19) mijenja se:

U Članku 8., stavku 1. iza točke 1. dodaju se točke 2., 3. i 4. koje glase:

„2. Dezinfekcija, deratizacija, dezinsekcija

  3. Veterinarsko - higijeničarski poslovi

  4. Nabava i prijevoz kamenog materijala za potrebe održavanja nerazvrstanih cesta“







Članak 5.
Ove Izmjene i dopune Odluke o komunalnim djelatnostima na području općine Kamanje stupaju na snagu osmog dana od objave u „Glasniku općine Kamanje“

Prelazi se na slijedeću točku.

Ad 14) Odluka o povjeravanju poslova održavanja groblja i usluge ukopa pokojnika Općini Netretić
Obrazloženje je dao Načelnik koji je rekao da nam je istekao ugovor sklopljen po starom zakonu koji smo imali sklopljen sa Obrtom Terra za ukop pokojnika, a novi Zakon ne dozvoljava više povjeravanje tih poslova fizičkim i pravni osobama koje nisu u vlasništvu JLS te s obzirom da nemamo tvrtku u svom vlasništvu, nužno je da te poslove, sukladno Zakonu povjerimo drugoj JLS.  U razgovoru sa gradonačelnicom Grada Ozlja i načelnikom Općine Netretić zaključeno je da je isplativije za krajnjeg korisnika usluge povjeriti poslove Općini Netretić.
Daje se na raspravu ova točka dnevnog reda.

Nitko se nije javio za raspravu.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO, sa 6 glasova ZA. 

Utvrđuje se da je donesena sljedeća
ODLUKA
o povjeravanju obavljanja komunalne djelatnosti 

drugoj jedinici lokalne samouprave
Članak 1.

Ovom Odlukom Općina Kamanje povjerava Općini Netretić obavljanje uslužne komunalne djelatnosti ukopa pokojnika na grobljima na svom području – mjesnom groblju u Kamanju i mjesnom groblju u Reštovu.

Članak 2.

Pod uslugama ukopa pokojnika podrazumijevaju se ispraćaj i ukop unutar groblja u skladu s posebnim propisima.

Članak 3.
Obavljanje komunalne djelatnosti iz članka 1. ove Odluke Općina Kamanje povjerava Općini Netretić na neodređeno vrijeme uz naknadu od 1.000,00 kn mjesečno za operativne troškove.
Članak 4.

Ovlašćuje se Načelnik Općine Kamanje da u skladu s ovom Odlukom s Općinom Netretić potpiše ugovor o međusobnim pravima i obvezama. 

Članak 5.

Ova Odluka stupa na snagu osmog dana od dana objave u “Glasniku općine Kamanje”.

Prelazi se na sljedeću točku dnevnog reda.
Ad15) Odluka o izmjenama i dopunama odluke o cijeni, mjerilima i financiranju programa Dječjeg vrtića „KAMANJE“
Gđa. Matešić Štajcer dala je obrazloženje na kako je, a s obzirom na upite i potrebe roditelja, potrebno regulirati mogućnost izostanka djece iz vrtića u dužem periodu. Stoga se predlaže da se Odluka nadopuni stavkom da dijete može izostati iz vrtića do 2 mjeseca tijekom kalendarske godine, a roditelj je onda dužan plaćati polovičnu cijenu za sufinanciranje 
Daje se na raspravu ova točka dnevnog reda.

Vijećnici su se složili sa prijedlogom i utvrdili da je svakako nužno roditeljima pružiti tu mogućnost, ali ne smijemo dozvoliti da duže vrijeme neko dijete bude odsutno iz vrtića, odnosno da je u vrtiću upražnjeno mjesto dok imamo listu čekanja za upis u vrtić.
Prelazi se na glasanje.

Utvrđuje se da je ova točka dnevnog reda usvojena JEDNOGLASNO, sa 6 glasova ZA. 

Utvrđuje se da je donesena sljedeća
ODLUKU

o izmjenama i dopunama Odluke o cijeni, mjerilima i financiranju programa

Dječjeg vrtića „KAMANJE“
Članak 1.
U Odluci o cijeni, mjerilima i financiranju programa Dječjeg vrtića „KAMANJE“ (Glasnik Općine Kamanje br. 05/21) u članku 4. iza podstavka 3. dodaje se novi stavak koji glasi:

„ Za vrijeme odsutnosti djeteta svih radnih dana u mjesecu, izvan razloga navedenih u stavku 1., 2. i 3. ovog članka, roditeljima/korisnicima usluge umanjuje se iznos učešća u ekonomskoj cijeni redovitog cjelodnevnog desetsatnog programa za 50 %.  Olakšicu iz ovog stavka roditelji/korisnici mogu koristiti za najviše 2 mjeseca (bilo koja) u kalendarskoj godini.“

Članak 2.
Ova Odluka stupa na snagu danom donošenja, a objavit će se u „Glasniku Općine Kamanje“.
Prelazi se na slijedeću točku.

Ad16) Odluka o raspisivanju natječaja za prodaju nekretnina kčbr. 2366/1 i 2368 Police Pirišće
Načelnik je dao obrazloženje kako već neko vrijeme imamo upit gđe Ljubice Ribarić za reguliranje situacije na terenu oko njezine kuće gdje postoje putevi ucrtani u katastar, ali u naravi ne postoje. Ona ima čak neke pomoćne zgrade izgrađene na putu. S obzirom da smo već na prijašnjim sjednicama ukinuli svojstvo javnog dobra na tim česticama, sada moramo raspisati natječaj za prodaju tih parcela.
Daje se na raspravu ova točka dnevnog reda.

Vijećnici su se složili sa prijedlogom da se čestice koje u naravi ne predstavljaju javno dobro daju na prodaju kako bi se gđi. Ribarić omogućilo formiranje njene parcele. Ujedno predlažu da se kao početna cijena navede iznos od 5,00 kn/m2, odnosno da početna cijena za k.č.br. 2366/1  površine 311 m2 bude 1.555,00 kn, a za kčbr. 2368  površine 230 m2 iznosi 1.150,00 kn.
Načelnik je predložio i članove povjerenstva za provedbu natječaja u sastavu Ivan Lukunić, Stjepan Maršić i Dragutin Ivančić.
Prelazi se na glasanje.

Utvrđuje se da je ova točka dnevnog reda usvojena JEDNOGLASNO, sa 6 glasova ZA.
Utvrđuje se da je donesena sljedeća

O  D  L  U  K  A
o  raspisivanju javnog natječaja za prodaju nekretnina 

u vlasništvu Općine Kamanje

Članak 1.


Raspisuje se  javni natječaj za prodaju nekretnina u vlasništvu Općine Kamanje (dalje u tekstu: Općina): 

1. kčbr. 2366/1 – put, površine 311 m2, ZK broj 966, u cijelosti 1/1 i 

2. kčbr. 2368 – put poljski u policama, površine 230 m2, ZK broj 967, u cijelosti 1/1

Članak 2.

Početna cijena za zemljište iz Članka 1. označeno točkom 1. iznosi 1.555,00 kn.

Početna cijena za zemljište iz Članka 1. označeno točkom 2. iznosi 1.150,00 kn.

Članak 3.

Zemljište se prodaje u zatečenom stanju, po načelu „viđeno-kupljeno“ što isključuje sve naknadne prigovore kupca.





                     Članak 4.

Ponuditelji mogu biti fizičke i pravne osobe, a strane osobe ako ispunjavaju zakonom predviđene uvjete za stjecanje prava vlasništva.






                      Članak 5.

Kriterij za izbor najpovoljnijeg ponuditelja uz ispunjavanje ostalih uvjeta natječaja je najviša ponuđena cijena.

                                                                                      Članak 6.

Javni natječaj objavit će se na  Internet stranicama Općine Kamanje, www.kamanjehr i na oglasnoj ploči Općine.







        Članak 7.

Odgovorna osoba za provedbu javnog natječaja Damir Mateljan. Povjerenstvo za provedbu natječaja u sastavu:

1. Ivan Lukunić - predsjednik

2. Stjepan Maršić - član

3. Dragutin Ivančić - član

Članak 8.

Povjerenstvo za provedbu natječaja sastavlja zapisnik o svom radu te ga dostavlja nadležnom tijelu, koje nakon toga donosi Odluku o odabiru najpovoljnije ponude, a nakon čega se potpisuje Ugovor.

Članak 9.

Ova Odluka stupa na snagu danom donošenja, a objaviti će se u Glasniku Općine Kamanje.

Prelazi se na slijedeću točku.

Ad17) Odluka o ispravci greške u Odluci o donošenju Prostornog plana uređenja Općine Kamanje sa smanjenim sadržajem
Anita Matešić Štajcer obrazložila je da je u postupku izrade pročišćenog teksta  Prostornog plana uređenja Općine Kamanje sa smanjenim sadržajem koja se odnosi na pogrešne redne brojeve članaka u Osnovnoj Odluci, za sve članke iza članka 92. Ovim Ispravkom, umeće se Članak 93. pa se ostali članci mijenjaju se na način da se redni broj članka uvećava za 1.
Daje se na raspravu ova točka dnevnog reda.

Nitko se nije javio za raspravu.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO sa 6 glasova ZA. 

Utvrđuje se da je donesena sljedeća
O D L U K U

o ispravci greške u Odluci o donošenju

Prostornog plana uređenja Općine Kamanje sa smanjenim sadržajem

Članak 1.
Ovom Odlukom ispravlja se greška u Odluci o donošenju Prostornog plana uređenja Općine Kamanje sa smanjenim sadržajem (Glasnik Općine Kamanje broj 04/09 – dalje Osnovna Odluka), a koja se odnosi na pogrešne redne brojeve članaka u Osnovnoj Odluci, za sve članke iza članka 92.

(1) Usporedbom izvornog elaborata Prostorni plan uređenja Općine Kamanje sa smanjenim sadržajem, izrađenog od tvrtke APE, Zagreb, prosinac 2008. godine i Osnovne Odluke, utvrđeno je da je u Osnovnoj Odluci u glavi 6. Uvjeti za utvrđivanje koridora ili trasa i površina prometnih i drugih infrastrukturnih sustava, neposredno iza naslova izostavljen tekst „Članak 93“, a redni brojevi slijedećih članaka su manji za 1 od brojeva u izvorniku elaborata.
Članak 2.

(1) Ovim ispravkom, u Osnovnoj Odluci iza teksta „6. Uvjeti za utvrđivanje koridora ili trasa i površina prometnih i drugih infrastrukturnih sustava“, a prije teksta „(1)PPUO Kamanje određene su infrastrukturne građevine i koridori i to za:“ umeće se tekst „Članak 93.“

(2) Daljnji članci u Osnovnoj Odluci mijenjaju se na način da se redni broj članka uvećava za 1, odnosno umjesto teksta „Članak 93.“ ispravlja se na tekst „Članak 94.“, i tako dalje za svaki članak do kraja Osnovne Odluke, gdje se umjesto teksta „Članak 153.“ ispravlja na tekst „Članak 154.“

(3) Preostali dio teksta Osnovne Odluke, kao i ostali kartografski prikazi Prostornog plana uređenja Općine Kamanje sa smanjenim sadržajem (Glasnik Općine Kamanje 04/09) se ne mijenjaju.
Članak 3.

(1) Ova Odluka objaviti će se u „Glasniku Općine Kamanje“ i stupa na snagu danom objave.

Prelazi se na slijedeću točku.

Ad 18) Odluka o raspisivanju natječaja za zakup poslovnog prostora u zgradi Općine Kamanje
Načelni je obrazložio kako smo imali upite za najam prostora u zgradi Općine Kamanje. Upit je bio od strane mlađih osoba, povratnika iz Irske koji imaju potrebu za uredskim prostorom. S obzirom da u prizemlju zgrade mi trenutno nemamo potrebu za korištenjem prostora, predlaže se da se onaj manji da u najam.
Vijećnici su podržali prijedlog, posebno jer je riječ o mladoj obitelji sa dvoje djece koji su se odlučili vratiti. Svakako podupiru da se raspiše  natječaj za tu namjenu. S obzirom da će se prostor koristiti kao uredski i za obavljanje poslova na daljinu predlaže se početna cijena najma 16,00 kn/m2. Prostor ima 21,80 m2 što bi onda iznosilo 348,80 kn mjesečnog najma kao početne cijene.
Ujedno se predlaže povjerenstvo koje će provesti natječaj i to u sastavu: Ivan Lukunić, Stjepan Maršić i Dragutin Ivančić. 
Prelazi se na glasanje.

Utvrđuje se da je ova točka dnevnog reda usvojena JEDNOGLASNO. 

Utvrđuje se da je donesen sljedeći
ZAKLJUČAK

o raspisivanju javnog natječaja

Članak 1. 

Raspisuje se javni natječaj za davanje u najam poslovnog prostora u Kamanju, Kamanje 105, prostora u ukupnoj površini od 21,80 m2, a koji se nalazi u prizemlju u zgradi Općine Kamanje u Kamanju, Kamanje 106, izgrađen na k.č.br. 1254/3 k.o. Brlog Ozaljski, zapadni dio, uz zajedničko korištenje sanitarija.

Početna cijena najma je 16,00 kn/m2.

Članak 2.

Namjena je obavljanje uslužne ili trgovačke djelatnosti.

Članak 3.

Poslovni prostor daje se u najam na neodređeno vrijeme. Zakupnik se obvezuje poslovni prostor urediti o vlastitom trošku prema važećim zakonskim propisima.      

Vlastita sredstva zakupnika uložena u uređenje poslovnog prostora ne vraćaju se zakupniku nakon isteka ugovora o zakupu.

Članak 4.

Natječaj će se objaviti u na web stranicama Općine Kamanje te na oglasnoj ploči Općine Kamanje.

Članak 5.

Natjecati se mogu pravne i fizičke osobe. Ponude za natječaj dostavljaju se na adresu: OPĆINA KAMANJE, Kamanje 106, 47 282 KAMANJE, u zatvorenoj omotnici s naznakom „NE OTVARAJ – za natječaj za davanje u najam“ u roku od 15 dana od objave javnog natječaja.

Članak 6.

Odgovorna osoba za provedbu javnog natječaja je Damir Mateljan. Povjerenstvo za provedbu natječaja u sastavu:

1. Lukunić Ivan - predsjednik

2. Maršić Stjepan - član

3. Ivančić Dragutin - član

Članak 7.

Kriterij za odabir najpovoljnije ponude je najviša ponuđena cijena najma.
Članak 8.

O rezultatima natječaja ponuditelji će biti obaviješteni u roku od 15 (petnaest) dana od dana izbora najpovoljnijeg ponuditelja.

Članak 9.

U navedenom roku potencijalni najmoprimci mogu osobno razgledati prostor koji se daje u najam.

Članak 10.

Izabrani ponuditelj se obvezuje u roku od 15 dana od dana izbora sklopiti ugovor o najmu.

Članak 11.

Ovaj Zaključak objavit će se u „Glasniku Općine Kamanje“ i stupa na snagu osam dana nakon objave.

Prelazi se na slijedeću točku.

Ad19) Odluka o stavljanju van snage Odluke o povjeravanju dimnjačarskih usluga Azeliji eko d.o.o.
Načelnik je dao obrazloženje same Odluke. Općina Kamanje donijela je Odluku o povjeravanu poslova dimnjačarskih usluga tvrtci Azelija eko s obzirom da je to tvrtka koja vrši i neke druge usluge na našem području. S obzirom da to nije tvrtka koja je u našem vlasništvu ne možemo na taj način povjeriti poslove. Našom Odlukom o komunalnim djelatnostima propisano je da će se za dimnjačarske raspisati koncesija. Stoga se daje prijedlog da se prije donesena Odluka o povjeravanju dimnjačarskih poslova stavi van snage. 
Daje se na raspravu ova točka dnevnog reda.

Nitko se nije javio za raspravu.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO. 

Utvrđuje se da je donesena sljedeća

ODLUKU

o stavljanju van snage

Odluke o povjeravanju obavljanja komunalnih djelatnosti

trgovačkom društvu AZELIJA EKO d.o.o.
Članak 1.

Ovom Odlukom stavlja se van snage Odluka o povjeravanju obavljanja komunalnih djelatnosti trgovačkom društvu Azelija eko d.o.o. (KLASA: 363-02/19-01/02, UR.BROJ: 2133/22-01-21-12) od dana 07.09.2021.godine, Glasnik Općine Kamanje br. 05/2021.

Članak 2.


Ova Odluka stupa na snagu danom donošenja i objaviti će se u „Glasniku općine Kamanje“ i na oglasnoj ploči.

Sjednica je zaključena u 20:50 sati. 
Predsjednik Općinskog vijeća i načelnik zahvaljuju se prisutnima na dobrom radu te se sjednica zaključuje.
        Zapisničar:                                                                                        Predsjednik Općinskog vijeća:

Anita Matešić Štajcer

